भारती काव्य-शास्त्र च जेह्‌ड़े पंज सम्प्रदाय, अलंकार रीति, वत्रोक्ति, ध्वनि ते रस, काव्य गी सर्वोत्कृष्ट कृति स्थापत करने आस्तै पराचीन विद्वानें बनाए, इनें गी दो भाग बनाइऐ दिक्खना जरूरी हा जे उस काव्य गी पुरुष समझिऐ केह्‌ड़े सिध्दांत पक्ख गी उसदी आत्मा दा संकेत देने आला मन्नेआ जा। इस गल्ला दा तात्विक बवेचन करने पर इऐ युक्तिसंगत लग्गा जे इसदे लेई कोई कसौटी निर्धारत करी लैनी चाही दी ऐ। जेकर आखचै जे जिस रचना चा जिन्ना मता आनन्द थ्होंदा होऐ, ओ उन्नी गै मती श्रेष्ठ ते सुन्दर मन्नी जाग , तां एबी सोआल पटोआ जे काव्यानन्द दा सरूप किसगी मनचै ते सर्वातम काव्यानन्द फिरी केह् होग? कवता दा आनन्द बे-मैनी संगीत-मधुर पदावली –शा बी थ्होंदा ऐ। चमत्कारी सूक्ती आली कवता शा बी किश घटनायें कन्नें नबध्द कवता कोला बी, ते ज्ञान दे बौध्दिक विचार तत्व आली कवता शा बी आनन्द मिलदा ऐ ते केइयें गी ते अश्लील गंदियें गल्लें आली कवता-शा बी।